Boesemmaats het SA gaande: 'Ek glo dit is uit die Here se hand' | Maroela Media
Van links is Miné Ernst, Ntumisang Mokgotu, Pieter Ernst, Teko Mokgotu, Ilne Ernst en Refilwe Dirulelo. (Foto: Verskaf)
"Ek is bietjie oorweldig deur al die aandag. Ek was nog nooit een vir die kollig nie. Maar ek glo werklik dat dít uit die Here se hand kom en dat Hy dit gebruik om soveel vrede en soveel glimlagte te bring. En as dit is hoe Hy ons gebruik, dan kan ek dit nie vir myself hou nie."
Só sê Rika Ernst nadat die kinders op hul plaas naby Klerksdorp in Noordwes 'n oornagsensasie geraak met hul dierbare gesprekke in vlot Tswana.
Video's van Rika en haar wildsboerman, Pieter, se drie kinders wat met vier van die werkers se kinders op die plaas land en sand Tswana gesels, het Suid-Afrika gaande. Sosialemediagebruikers kon vandeesweek nie genoeg kry van dié kosbare vriendekring en die naatlose oorbrugging tussen die twee kulture nie.
'n Facebook-video van die kinders wat 'n deurryrestaurant naboots en wegneemetes bestel, alles in vlot Tswana, is teen Vrydagoggend 'n allemintige 337 000 keer gekyk en meer as 10 000 keer gedeel.
Teko Mokgotu en Pieter Ernst is mal oor die plaaslewe. (Foto: Verskaf)
Ernst vertel aan Maroela Media sy en haar man woon al tien jaar op hul plaas Bona Bona buite Klerksdorp. Dit is hier waar hul drie kinders, Miné (8), Pieter (6) en Ilne (4), gebore is en grootword. Gadifele Lobisa Kgasu en Florah Mokhatsi Selebano, wat as huishulpe by Bona Bona werk, se moedertaal is Tswana. Ernst het hulle versoek om altyd net met haar kinders Tswana te praat.
Boonop word Miné, Pieter en Ilne saam met hul maats Refilwe Dirulelo (15), Ntumisang Mokgotu (11), Katlego Dladla (10) en Teko Mokgotu (7) op die plaas groot en word daar elke middag en oor naweke heerlik gespeel – altyd in Tswana.
"Miné was drie jaar oud toe sy al vlot Tswana kon praat en Pieter was omtrent vyf jaar oud toe hy vlot kon praat. Ilne kan nog nie vlot praat nie, maar sy verstaan al en begin kort sinne praat," sê Ernst.
Ilne Ernst (4) en haar groot maatjie, Onkarabetse Dladla (5). (Foto: Verskaf)
Sy vertel sy het op Lady Grey in die Oos-Kaap grootgeword en was as kind ook omring met maatjies wat Xhosa gepraat het. Op dié manier het sy vinnig Xhosa aangeleer en kan dit tot vandag toe vlot praat. Omdat daar so baie Tswana op die plaas gepraat word, het sy dit ook aangeleer, maar sê sy kan dit nog nie vlot praat nie. "Ek praat Tswana met Gadifele en Florah, maar my Tswana is nog maar gebroke. Maar ek probeer dit leer," sê sy.
Sy vertel sy doen ook moeite om die werkers se kinders Afrikaans te leer en net met hulle in Afrikaans te praat, en al vier kan nou al vlot Afrikaans praat.
Ernst sê omdat sy weet hoeveel dit vir haar beteken het om haar lewe lank Xhosa te kon praat, wou sy die geleentheid skep vir haar kinders om ook 'n Afrikataal te leer terwyl hulle jonk is. "Ek is baie lief vir mense en het in my lewe gesien hoe my vermoë om 'n Xhosasprekende se taal te kan praat, net die mure tussen die verskillende kulture afbreek," verduidelik sy.
Op dié plaas doen hierdie groep maats alles saam – al sukkel die jongste lid van die groep soms om by te hou! (Foto: Verskaf)
"Daar is net onmiddellik daardie respek en warmte tussen julle en die afstand tussen my en die persoon is dadelik weg. En dít is wat ek vir my kinders wou hê. My kinders sien regtig nie kleur nie. Ons is so lief vir hulle en hulle is lief vir ons. Ons is goed vir mekaar. As jy weet hoe lief die Here jou het en jy kan al daardie liefde in jou hart toelaat, dan loop dit oor en vloei outomaties uit na almal om jou. Liefde verdra alles en vergewe alles. Selfs in ons land met sy swaar geskiedenis kan ons hierdie ongelooflike brûe bou."
Ernst sê dit was vir haar aanvanklik oorweldigend toe die video's so baie aandag begin uitlok het, maar dat sy tog vrede in haar hart daaroor het. "My gebed is dat die Here my en my kinders moet gebruik waar Hy ons nodig het en toe gebeur dít. Ek wil altyd my kinders beskerm, maar ek glo regtig dít is iets wat die Here ten goede gebruik."
En weet haar kroos hoe mal Suid-Afrika oor hulle is? "Nee, hulle is geensins bewus van wat aangaan nie. Dit gebeur al lankal dat mense in Klerksdorp hulle voorkeer om met hulle geselsies te maak oor die Tswana-pratery, so dit is nie vir hulle meer vreemd nie."
Sy sê Gadifele en Florah is egter baie opgewonde oor die positiewe reaksie en bly om te sien hoe hulle moeite om die Ernst-kinders Tswana te leer nou geloof en waardeer word.
Proudly SA! ???????? As iemand vandag te lui is vir kos maak… Bona Bona Buisfontein KFC is oop???? let wel, NET die 'drive thru'????
Posted by Rika Ernst on Sunday, 21 July 2019
Ai dis soooo mooi. Kinders sien nie kleur raak nie :)
Tog begin die video se naam "White girl" . Leer eerder Brits.
Te oulik! Julle as ouers kan saam met die werkers trots wees.
Dis die BESTE wat ek in Jared hier op MM gelees het….
Dis nou die toekoms. Verdraagsaamheid. Die kinders se ouers leer hulle reg, mens moet met almal verdraagsaam wees, al is die kulture en tale anders. So kostelik die kinders om so glad Tswana praat.